Ole Sohn (SF), 2008-11-27:
Jeg synes, det er fornuftigt nok, at vi efter et par dage får en ny debat om den finansielle krise, for det er jo et meget alvorligt problem.
Jeg vil godt understrege, at vi fra SF's side hele tiden har syntes, at det var nødvendigt, at der kom et indgreb i forbindelse med den krise, som udviklede sig, ikke af hensyn til at sikre finanskapitalen eller for finanskapitalens skyld, men ganske enkelt for at undgå, at et sammenbrud i den finansielle sektor ville ramme uskyldige virksomheder og almindelige borgere, bl.a. i form af højere arbejdsløshed.
Det er sådan set det, der er det helt centrale og grundlaget for det.
I forbindelse med enhver stor pakke, der nødvendigvis må gennemføres hurtigt, vil man altid kunne spørge, om ikke et hjørne skulle have været justeret, eller om der skulle have været gjort lidt andet, hvis der havde været bedre tid.
Men overordnet set havde Folketinget ingen anden mulighed end at gribe ind.
SF deltager også gerne i forhandlingen om yderligere nødvendige indgreb, hvis det skulle vise sig nødvendigt.
Omvendt har vi også den opfattelse, at Danmark skal agere mere aktivt på den internationale scene for at få lavet en bedre, samlet regulering af finanskapitalen på en sådan måde, at man undgår nye kriser som dem, vi har været igennem, og som vi faktisk stadig står midt i.
Det er nødvendigt med en større gennemsigtighed omkring hele finanssektoren, og det er også nødvendigt, at man får bedre muligheder for at udveksle oplysninger, især med andre landes myndigheder, det er nødvendigt med en indsats mod spekulation i forskellige skatteregler fra land til land.
Vi mener, at det er helt afgørende, at man i Europa får et fælles finanstilsyn, og vi har også den opfattelse, at der skal ske en skærpet regulering af kapitalfonde, hedgefonde og bankers datterselskaber m.v. I tilgift hertil mener vi faktisk også, at det er nødvendigt, at vi vedrørende den danske lovgivning, som regulerer den finansielle sektor, ser på, om der er behov for at lave en gennemgang a la den, jeg har foreslået vi skulle gøre på EU-plan, og at vi også ser på nogle af de lånetyper, f.eks. flekslån, som har udviklet sig igennem de senere år.
Måske skal vi også gå ind og lave et rentemaksimum på flekslån og en begrænsning af brugen af de afdragsfrie lån.
Det er ganske enkelt ud fra, at den politik, som regeringen har lagt an til her igennem de senere år, jo har været med til at give et skub til udviklingen af de eksplosivt høje boligpriser.
Det betyder selvfølgelig, at førstegangskøbere, primært unge familier, som har købt hus, mens højkonjunkturen var på toppen, i tro på at udviklingen fortsatte, reelt blev lokket til at købe huse, som nu er mindre værd, end da de købte dem.
Nu sidder de med afdragsfrie lån og lignende og har svært at klare det.
Vi har også den opfattelse, at der muligvis kan være behov for at lave endnu en bankpakke.
Så er det måske ikke et afviklingsselskab, vi skal koncentrere os om, men mere et rednings- og udviklingsselskab.
Så skal det selvfølgelig også være ud fra det, som regeringen i andre sammenhænge bruger som princip, nemlig noget for noget, som betyder, at staten så også tilsvarende kan omveksle indskuddene til aktier, sådan at den fremtidige gevinst, der måtte komme, selvfølgelig også kommer samfundet og skatteborgerne til gode.